Carlos Dip

**Carlos Elias Dip** (☆ 1928 - † 2 di desèmber 2006) tabata un polítiko i hurista di derecho estatal di Antias Hulandes. Durante mas ku 30 aña el a hunga un papel prominente den e mundu hurídiko antiano. E tabata minister di estado di Antias Hulandes.

## Biografia
Carlos Dip tabata yu di Emma Rademaker i Elias Dip, un migrante di origen árabe. E tabatin dos ruman muhé. Despues di a bay Peter Stuyvesant College el a kuminsa su karera den servisio di gobièrnu na aña 1947. Na Hulanda el a studia staatsinrichting (konstelashon di estado) i na 1964 a gradua den lei na Universidat di Leiden.

Entre 1954 i 1959 Dip tabata miembro di Parlamento di Antias Hulandes pa e partido NVP. Na ougustus 1959 el a retirá komo parlamentario pa motibo di desakuerdo ku e lidernan di partido.

Dip tabata kofundadó i entre 1970 i 1975 e promé direktor di e *Rechtshogeschool van de Nederlandse Antillen*, ku tabata yama *Hogeschool* desde 1974 i Universidat di Antias Hulandes (UNA) desde 1979. E tabata tambe dosente di derecho estatal i derecho laboral. 

Despues di esaki Dip a bira konsehero di Gobièrnu di Antia Hulandes komo hefe di Asuntunan Hurídiko i despues tambe Asuntunan General. E tabata miembro di diferente komishon di konseho, entre otro na 1974 e tabata presidente di e sekshon antiano di Koncom (*Koninkrijkscommissie*) i na 1979 hefe di e departamento legal di e grupo di trabou di Reino, ku tabata trata relashonnan entre e islanan. Ademas, for di 1971 te ku 1976 e tabata presidente di e Konseho Sosio-Ekonómiko (SER) di Antias Hulandes, i durante 17 aña a okupa e funshon di presidente-komisario di Antilliaanse Televisie Maatschappij (ATM). Despues di 42 aña komo ámtenar el a bai ku penshun na 1989. 

Den e periodo ku a sigui el a keda aktivo riba tereno di derecho estatal, fungiendo komo visepresidente di e Konseho di Konsulta di Antia Hulandes, i tabata te na su morto na 2006 minister di estado di Antia Hulandes.

Dip a publiká hopi; entre otro artíkulo i ensayonan tokante derecho estatal antiano, ku a sali den revista, buki i otro publikashonnan. Na 2004 un kolekshon di 21 teksto a ser publiká den e buki *Verzamelde geschriften van Carlos Elias Dip*. Temanan ku el a duna hopi atenshon tabata na promé lugá e posishon di gobernador, kual no tabata hiba su aprobacion pa motibu ku no por uni den un persona e funshon di pais i esun di rei. Di dos tabata e derecho di disolushon (*ontbindingsrecht*), a base di kua parlamento por 'manda ministernan kas' pero tambe visevèrsa. Dip su posishon tabata ku e derecho aki ta akseptabel, pero no mester abusa di dje. Pa su persona e interes di e pais i e interes general tabata prevalesé riba tur otro. 

Dip a fayesé dia 2 di desèmber 2006 na edat di 78 aña. E tabata kasá ku Erna Galarraga i tata di dos yu hòmber.

## Honor
Na su despedida komo ámtenar na 1989 el a wòrdu honra ku un asina yamá *"liber amicorum"*. Na 1978 el a wòrdu kondekorá komo Gran Ofisial den Orden di Francisco de Miranda pa su rol den e negoshashon di e fronteranan marino entre Reino Hulandes i Venezuela. Pa su kontribushon na e práktika di derecho di estado antiano Universidat di Antia Hulandes a konsedé e título honorífiko di *doctor honoris causa* na 1995.

## Literatura
* *Eredoctoraat Mr. Carlos E. Dip* (1995), UNA Kòrsou
* *Verzamelde geschriften van Carlos Elias Dip* (2004), SWP Amsterdam